Wat beteken veldtogte soos #MeToo en #TimesUp vir vroue in Suid-Afrika?Time Magazine het onlangs die mees invloedryke persoon van 2017 aangewys. Die tydskrif het dié toekenning gemaak aan die beweging wat bewusmaking wil skep oor seksuele teistering en aanranding, die #MeToo-veldtog op sosiale media. Argieffoto. Een uit elke vyf vroue in Suid-Afrika was al die slagoffer van gesinsgeweld. Drie uit elke vier vroue is al by die werk seksueel geteister. In Suid-Afrika verdien vroue gemiddeld 23% minder as mans. Die bogenoemde statistiek is vanuit geverifieerde bronne, en dit skets ŉ donker prentjie van ŉ land waar vroue net kan droom van veiligheid en gelykheid. Dit plaas ons ongelukkig ook in die internasionale arena, waar dieselfde situasies hul afspeel. Ons is sedert 2017 daagliks gepeper met nuusartikels waar die afskuwelike vergrype van mans in magsposisies in die vermaaklikheidsbedryf in Amerika na die oppervlak gedwing is deur dapper vroue. Ons moes besin oor die feit dat die mense wat ons flieks en musiek maak, slegte mense is wat slegte dinge aan ander mense gedoen het. Dis kortsigtig om te argumenteer dat dinge wat in die Amerikaanse vermaaklikheidsbedryf gebeur, geen impak of relevansie het tot die situasie in Suid-Afrika nie, en dat ons op ander dinge moet konsentreer. Ons vroue word mishandel, geteister en minder betaal. Ons het ŉ probleem in ons land, en ons moet iets daaraan doen. Ons kan dieselfde tipe veldtogte in Suid-Afrika afskop, en waarskynlik ŉ beter omgewing vir ons dogters en kleindogters nalaat. Ons het niks om te verloor deur op te staan, en saam te praat nie. Die hutsmerk #MeToo is deur die Amerikaanse aktivis Tarana Burke in die lewe geroep, en het wyd opslae veroorsaak deurdat vroue hul eie stories van teistering en mishandeling op verskeie sosialemediaplatforms gedeel en met dié hutsmerk afgesluit het. In Oktober 2017 het die hutsmerk 85 lande bereik, met 1.7 miljoen twiete. Tans word daar soveel as 1 000 twiete per uur gestuur met dieselfde hutsmerk. Die damwal het voorwaar gebreek, en vroue sal hopelik sien dat hulle nie langer teistering en mishandeling in stilte hoef te verduur nie. Die vroue van Hollywood het saamgestaan, en ŉ tweede veldtog van stapel gestuur: #TimesUp is ŉ volwaardige organisasie, wat skenkings aanvaar om vroue wat slagoffers van teistering en mishandeling was, met regsprosesse by te staan. Verder wil die organisasie as drukgroep optree om wetsveranderinge te bewerkstellig wat vroue in die werkplek ondersteun, en gelykheid bewerkstellig. Gegewe hierdie agtergrond, en waaraan Suid-Afrikaanse vroue onderwerp word, sou dit sinvol wees om voor te berei op ŉ soortgelyke rewolusie in ons land? Die hoop beskaam nie dat vroue (alle vroue) sal opstaan, saamstaan en sê genoeg is waarlik genoeg nie. Slaan aan een van ons, en jy slaan aan almal van ons. Hou jou kommentaar en hande in die werkplek vir jouself, ons stel nie belang nie, en as jy oortree, sal ons saamstaan om seker te maak die wet gaan sy gang. Ons is ŉ menigte vroue in hierdie land, en ons kan saam sinvolle verandering bring. Ons kan die statistiek verander, en ons kan ons land ŉ beter plek maak deur ons werkplekke en leefruimtes beter plekke te maak. As jy ook kan sê #MeToo, wil ek jou uitnooi om te help skep aan ŉ golf van verandering, want #TimesUp.